text: Byrådsmedlem tiltalt for grov vold
  12 oktober 2011 kl. 06.45
  Byrådsmedlem Kim Madsen (DF) i Esbjerg har sat sin politiske fremtid på spil. Han er blevet tiltalt for grov vold efter et sammenstød på værtshuset Riverside i Ådalsparken i slutningen af juli.
  Hvis Kim Madsen bliver dømt, bliver han sandsynligvis kendt uværdig til at sidde i byrådet.
  Syd- og Sønderjyllands Politis anklagemyndighed har rejst tiltale efter straffelovens paragraf 245 styk 1 - den paragraf, der omhandler "legemsangreb af særlig rå, brutal eller farlig karakter". Det sker med påstand om frihedsstraf, oplyser dagbladet JydskeVestkysten.
  Avisen fortæller, at Kim Madsen angiveligt havde kastet en barstol i hovedet på en rengøringsassistent under tumulter på værtshuset.
  Kim Madsen siger, at han nægter sig skyldig.
  